Na temelju članka 27. stavka 3. Zakona o kazalištima („Narodne novine“, broj 71/06, 121/13, 26/14 i 98/19) i članka 37. Statuta Grada Šibenika („Službeni glasnik Grada Šibenika“ broj 2/21), Gradsko vijeće Grada Šibenika, na 3. sjednici od 15. rujna 2021. godine, donosi

**Programski i financijski okvir**

**HRVATSKOG NARODNOG KAZALIŠTA U ŠIBENIKU**

**za razdoblje od 2023. do 2026. godine**

1. Utvrđuje se Programski i financijski okvir Hrvatskog narodnog kazališta u Šibeniku ( u daljnjem tekstu: Kazalište) za razdoblje od 2023. do 2026., kako slijedi:

**1.1. Programski okvir:**

- Kazalište mora razvijati kazališnu i drugu scensku kulturu, promicati kulturu posjećivanja kazališta, ostvarivati suradnju s drugim kazalištima, kulturnim i ostalim institucijama i subjektima iz zemlje i inozemstva, te posebnu pozornost posvećivati djeci i mladima kao aktivnim sudionicima, odnosno posjetiteljima kazališnim događanja.

- Kazalište se obvezuje najmanje tri puta godišnje održati premijerne kazališne predstave u vlastitoj produkciji ili koprodukciji s drugim kazalištima, uključujući vlastite dječje produkcije.

- Kazalište je obvezno organizirati predstave gostujućih kazališta u Šibeniku u okviru dramskog programa u vlastitoj produkciji ili u okviru gostujućih kazališnih programa, predstave za djecu i mlade, te gostovanja glazbenih i plesnih umjetnika u sklopu glazbeno-scenskog programa.

- Programi trebaju sadržavati izvođenje djela svjetske i domaće klasične i suvremene književnosti.

- U četverogodišnjem razdoblju bilo bi potrebno imati sljedeću dinamiku izvođenja dramsko scenska i glazbeno scenska događanja (vlastita produkcija i gostovanja):

- 2023. godine 110 izvedbi,

- 2024. godine 110 izvedbi,

- 2025. godine 110 izvedbi i

- 2026. godine 110 izvedbi.

- Kazalište se obvezuje organizirati godišnje najmanje petnaest glazbeno – scenskih programa.

- Kazalište se obvezuje svake godine organizirati Međunarodni dječji festival Šibenik-Hrvatska, koji bi u svim programskim cjelinama trebao postaviti visoke kriterije selekcije i na taj način ostvariti pomake u estetici dječjeg stvaralaštva.

Također, festivalski bi program trebalo osnažiti vlastitom kazališnom produkcijom koja bi bila povezana s promjenama u produkciji šibenskog kazališta tijekom sezone.

- Kao nositelj kazališno-scenske djelatnosti na području Grada Šibenika, Kazalište će surađivati i pružati tehničko-organizacijsku i stručnu pomoć različitim kazališnim i glazbeno-scenskim udrugama sukladno Pravilniku o cijenama (broj 54-20/2019 i 56-21/2019), te sudjelovati u organiziranju kreativno-edukacijskih radionica, koje njeguju kazališno scensko i glazbeno izražavanje učenika osnovnih i srednjih škola te visokih učilišta;

- Ukoliko Grad Šibenik kao osnivač zatraži, Kazalište će pružati organizacijske, tehničke i stručne usluge pri organiziranju različitih programa i manifestacija u interesu osnivača, i to u prostoru Kazališta ili na drugim lokacijama.

- Grad Šibenik, kao osnivač Kazališta, nastavit će investirati i ulagati u održavanje postojeće i nabavku nove neophodne kazališne opreme i uređenje prostora, kako bi Kazalište moglo udovoljiti planiranim programskim zadacima, a posebice se obvezuje osigurati odgovarajući prostor za skladištenje opreme, kazališne radionice i prostore za pokuse.

- Grad Šibenik osigurat će sredstva za plaće (u skladu s Kolektivnog ugovorom za zaposlene u ustanovama kulture Grada Šibenika), te za materijalne i ostale troškove u okviru realizacije svih kazališnih programa.

**1.2. Financijski okvir**

Pozicija Hrvatskog narodnog kazališta u Šibeniku u Proračunu Grada Šibenika za 2023. godinu

Proračunski izvor financiranja

HRVATSKO NARODNO KAZALIŠTE U ŠIBENIKU 6.500.000,00 kn.

Pozicija Hrvatskog narodnog kazališta u Šibeniku u Proračunu Grada Šibenika za 2024. godinu

Proračunski izvor financiranja

HRVATSKO NARODNO KAZALIŠTE U ŠIBENIKU 6.500.000,00 kn.

Pozicija Hrvatskog narodnog kazališta u Šibeniku u Proračunu Grada Šibenika za 2025. godinu

Proračunski izvor financiranja

HRVATSKO NARODNO KAZALIŠTE U ŠIBENIKU 6.500.000,00 kn.

Pozicija Hrvatskog narodnog kazališta u Šibeniku u Proračunu Grada Šibenika za 2026. godinu

Proračunski izvor financiranja

HRVATSKO NARODNO KAZALIŠTE U ŠIBENIKU 6.500.000,00 kn.

**2.** Ukoliko se Kazalište ne bude pridržavalo ovih programskih i financijskih okvira, Grad Šibenik kao osnivač može uskratiti financiranje Kazalištu.

**3.** Ovaj Program i financijski okvir stupaju na snagu danom donošenja, a objaviti će se u «Službenom glasniku Grada Šibenika».

KLASA: 610-01/21-01/05

URBROJ: 2182/01-05/1-21-2

Šibenik, 15. rujna 2021. godine

**GRADSKO VIJEĆE GRADA ŠIBENIKA**

PREDSJEDNIK

dr.sc. Dragan Zlatović,v.r.